Постановление № 120 от 26 май 2006 г. за изменение и допълнение на Правилника за функциите, задачите и устройството на Националния център по наркомании, приет с Постановление № 69 на Министерския съвет от 2001 г. (ДВ, бр. 29 от 2001 г.)
Обн. ДВ. бр.46 от 6 юни 2006г.
§ 1. В чл. 2 думите "научна и научно-приложна дейност и следдипломно обучение на медицински и немедицински кадри" се заменят с "научно-методическа, научно-приложна и информационна дейност, следдипломно обучение на медицински и немедицински кадри, международно сътрудничество и обмен на информация и технологии."
§ 2. В чл. 4 след думата "практика" се поставя запетая и се добавя "действащите национални и международни медицински стандарти".
§ 3. Член 5 се изменя така:
"Чл. 5. Центърът осъществява:
1. координация и методическо ръководство по проблемите на злоупотребата и зависимостта от наркотични вещества, включително на дейностите, свързани с превенция на злоупотребата с наркотични вещества, с лечение, с намаляване на здравните щети и рехабилитация на лица, злоупотребяващи или зависими от наркотични вещества;
2. специализиран контрол на лечебната дейност по отношение на лица, злоупотребяващи или зависими от наркотични вещества;
3. експертна дейност в областта на наркоманиите;
4. научни изследвания в областта на злоупотребата и зависимостите към наркотични вещества;
5. методическо ръководство по отношение на изграждането и развитието на национална публична информационна система по наркотиците и наркоманиите;
6. функции на Национален фокусен център;
7. представителство на Република България в обединената европейска информационна система в областта на наркотиците и наркоманиите."
§ 4. Раздел III се изменя така:
"Раздел III
Устройство
Чл. 6. (1) Националният център по наркомании се състои от дирекции и лаборатория.
(2) Дирекция "Административно-стопанско и правно обслужване":
1. осигурява финансово-счетоводното обслужване, управлението и ползването на недвижимите имоти и движимите вещи, предоставени на центъра;
2. осигурява условия за провеждане на процедури по възлагане на обществени поръчки;
3. съхранява, стопанисва и води на отчет стоково-материалните ценности, инвентар, съоръжения и обзавеждане на Националния център по наркомании, осигурява снабдяването с материали, консумативи и резервни части, поддържа картотека на материалните ценности;
4. участва в подготовката на договори за абонаментно техническо поддържане на сградния фонд и техниката;
5. организира правилната експлоатация на техническите системи в центъра, грижи се за изправното състояние на противопожарната техника;
6. отговаря за хигиената в сградата на центъра;
7. организира и осъществява деловодната и архивната дейност на центъра;
8. изготвя справки за хода на изпълнението на възложените задачи и докладва за неизпълнението на резолюциите на директора на центъра;
9. подготвя административните актове и трудовите договори на служителите в центъра, оформя прекратяването им и съхранява досиетата на напусналите служители;
10. отговаря за правилното отчитане на отпуските, заверява молбите за ползването им, оформя болничните листове;
11. издава и заверява трудовите книжки, образува и води служебните досиета на служителите;
12. изготвя документите, необходими за пенсиониране;
13. оформя документите за командировки;
14. изготвя и актуализира длъжностните характеристики на работниците и служителите в центъра.
(3) Дирекция "Национален фокусен център за наркотици и наркомании, проучвания, информация":
1. осъществява методическа подготовка, ръководство и контрол, както и координация при изграждането и функционирането на национална публична информационна система по проблемите, свързани с употребата на наркотици;
2. осъществява информационното осигуряване дейността на Националния съвет по наркотичните вещества и на формирането на държавната политика по отношение на наркотиците и наркоманиите;
3. е национално звено за връзка и координация с Европейския център за мониторинг на наркотици и наркомании в Лисабон и с Европейската мрежа за информация в областта на наркоманиите, като участва в техните дейности;
4. осъществява сътрудничество с чуждестранни и международни институции в областта на изследователската практика и функционирането на националните и международните публични информационни системи по проблемите, свързани с употребата на наркотици;
5. развива, подпомага и инициира научноизследователска дейност, която обхваща теоретични и приложни изследвания в областта на употребата на наркотици и психоактивни вещества в България, нейната социална база и последици;
6. осъществява национална координация на изследванията, свързани с употребата на наркотични вещества, и последиците от нея;
7. събира, класифицира, обработва, съхранява, анализира и разпространява информация, свързана с наркотиците и наркоманиите;
8. осъществява международно сътрудничество и обмен на информация и технологии в областта на наркотиците и наркоманиите.
(4) Дирекция "Методологическо ръководство и координация на дейностите за намаляване търсенето на наркотици":
1. разработва програми за превенция и профилактика на злоупотребата с наркотични вещества сред различни групи от населението на национално и общинско равнище съобразно националната стратегия за борба срещу злоупотребата с наркотични вещества и срещу незаконния трафик на наркотични вещества и прекурсори по чл. 11, т. 1 от Закона за контрол върху наркотичните вещества и прекурсорите;
2. разработва и внедрява профилактични, терапевтични, образователни и рехабилитационни методи и технологии;
3. води регистър на лечебните заведения, които извършват субституиращи и поддържащи програми за лица, зависими от наркотични вещества;
4. води общ национален регистър на пациентите, участващи в субституиращи и поддържащи програми за лица, зависими от наркотични вещества;
5. води регистър на лицата, които осъществяват долечебни и рехабилитационни програми;
6. организира и осъществява методически контрол на лечението, свързано със злоупотребата с наркотици; 
7. извършва специализирани лабораторни изследвания и експертизи, свързани с дейностите на центъра;
8. дава становища по проектите за субституиращи и поддържащи програми, долечебни и рехабилитационни програми;
9. участва в подготовката на проекти на нормативни актове в областта на наркотичните вещества и прекурсорите;
10. извършва научни и научно-приложни изследвания в областта на наркоманиите;
11. осъществява следдипломно обучение на медицински специалисти и обучение на лица, работещи в областта на превенцията, лечението, рехабилитацията и намаляването на здравните щети, свързани със злоупотребата с наркотични вещества;
12. извършва обучение на студенти по проблемите на наркоманиите по договор с висши училища;
13. осъществява международно сътрудничество и обмен на информация и технологии в областта на наркотиците и наркоманиите;
14. организира и провежда научни форуми от национално и международно значение по проблемите на наркоманиите."
§ 5. Думите "Раздел IV" и "Устройство" се заличават.
§ 6. Член 7 се изменя така:
"Чл. 7. Длъжностното разписание на центъра се утвърждава ежегодно от директора."
§ 7. Досегашният раздел V става раздел IV.
§ 8. В чл. 10, ал. 1 думите "заместник-директорите, ръководителите на структурни звена" се заменят със "заместник-директора, директорите на дирекции".
§ 9. В чл. 12 ал. 1 се изменя така: 
"(1) В центъра има научен съвет, в чийто състав се включват всички служители на центъра, притежаващи научни звания и/или научни степени, както и външни хабилитирани лица. Директорът на центъра е по право член на научния съвет."
§ 10. Досегашният раздел VI става раздел V.
§ 11. В чл. 13 се създава т. 4:
"4. международни проекти и програми."